**תיאור מקוצר של ההליכה במסלול AV1 מאגם בראיס ועד לבלונו**

תיאור ההליכה מתבסס על החלוקה "האולטימטיבית" של המסלול המלא (ללא ויה פראטה) ל 10 ימי הליכה.
חלוקת המסלול שלהלן מופיעה בקובץ להורדה: "**[אופציות\_לחלוקת\_המסלול](http://www.hike.co.il/upload2/org/AV1-Dolomites/%D7%90%D7%95%D7%A4%D7%A6%D7%99%D7%95%D7%AA%20%D7%9C%D7%97%D7%9C%D7%95%D7%A7%D7%AA%20%D7%94%D7%9E%D7%A1%D7%9C%D7%95%D7%9C.doc%22%20%5Ct%20%22_blank)**" בהודעה הראשית. **שימו לב** שזמני ההליכה המשוערים של כל קטע מתייחסים למטיילים בכושר טוב ועם תרמיל קל, אחרת תוסיפו 50% לפחות.

**קטע מספר 1 – מאגם Braies עד רפיוג Sennes (4 שעות הליכה)**

המסלול מתחיל בהקפת אגם בראיס מצד ימין במגמה הפוכה לכיוון השעון. ההליכה היא על דרך כורכר רחבה ומסודרת הנותנת מדי פעם תצפיות טובות על האגם דרך העצים. כשמגיעים לפינת האגם פונים שמאלה ומגיעים לשלט עץ גדול המכוון שמאלה ל Alta Via Della Dolomiti וימינה לשבילים מספר 19 ו 23 הכיוון שלנו הוא כמובן שמאלה באלטה ויה ולכן אנחנו ממשיכים ללכת בצמוד לחוף האגם עד שמזהים שלט עץ קטן עם סימון השבילים -41. בשלב זה השביל עוזב את חוף האגם היפה ומתחיל לטפס בשיפוע מתון. הקפת חצי האגם בריש הפוך נמשכת כ 20 דקות. **הערה חשובה:** הטיפוס מנקודה זו ועד לרפיוג ביילה הוא אחד הקשים ב AV1 אם לא הקשה מכולם. חלק מהקושי נובע מכך שרבים מגיעים לטיפוס הזה אחרי טיסת לילה ומיעוט בשעות שינה ולכן הגוף שלהם עייף. לא מעט מטיילים סיימו את הטיפוס בחושך ובאפיסת כוחות. שימו לב: אסור להתחיל טיפוס מהאגם אחרי השעה 17:00 ובודאי שלא במזג אויר גרוע. מדובר בפיקוח נפש!

את קטע ההליכה מהנקודה בה השביל עוזב את האגם ומתחיל לטפס אפשר לחלק ל 3 חלקים:

חלק א. (שעה) מהאגם ועד לספסל עץ בו פונים ימינה על שבילים 1- 3 בזמן ששביל מספר 4 ממשיך ישר

חלק ב. (שעה) מספסל העץ ועד לשלט הפניה ימינה על שביל 1 בזמן ששביל מספר 3 פונה שמאלה

חלק ג. (40 דקות) הטיפוס המעייף הסופי לפאס ממנו רואים את רפיוג ביילה. זה גם החלק הקשה של הטיפוס.

מהרפיוג הציבורי ביילה (Biella) ועד לרפיוג הפרטי סנס (Sennes) הולכים על דרך כורכר רחבה ונוחה במגמת ירידה. זה נכון שהשביל הרשמי עוזב את דרך הכורכר אחרי זמן קצר וחוצה את הרכס, אבל אין סיבה מיוחדת לעקוב אחריו ועדיף להמשיך על דרך הכורכר עד לרפיוג סנס (כשעה הליכה מביילה). סנס הוא רפיוג פרטי מאוד מומלץ עם תנאים מעולים. אחד הטובים במסלול. הוא דורש פיקדון בהזמנת מקום מראש.

**קטע מספר 2 – מרפיוג Sennes עד רפיוג** **Lavarella/Fanes (4 שעות הליכה)**

מרפיוג סנס ממשיכים בנוחות מופלאה על הדרך הכורכרית שמסומנת כשביל מספר 7. אחרי כחצי שעה הליכה מגיעים לצומת משולטת עם פניה שמאלה לרפיוג Fodara Vedia ופניה ימינה לרפיוג Pederu.

פונים ימינה ונמנעים מלעלות על הדרך הרחבה ששוברת עוד ימינה אלא נצמדים לשביל 7 שממשיך ישר.

מהר מאוד מתחילים לרדת בשיפוע תלול בתוך יער וחוברים לדרך כורכר רחבה שיורדת בתלילות ובהרבה פיתולים עד לרפיוג הפרטי Pederu שנמצא בעמק הפתוח (כשעה וחצי מרפיוג סנס). מי שמעוניין לעזוב את השביל בנקודה זו יכול לקחת מונית שירות שיוצאת מהרפיוג למספר יעדים (פרטים ברפיוג).
במבט דרומה מרפיוג Pederu אפשר לראות את המשך השביל מטפס על גבעה שצורתה מניפה בגוון לבן (השביל מטפס מימין למניפה). מי שאין לו חשק לטפס בתלילות יחסית את החלק של המניפה יכול לעלות במתינות בדרך כורכר רחבה מצד שמאל. למעשה אפשר ללכת על דרך הכורכר עד לסוף קטע 2 ברפיוג פאנס (Fannes) רק שמדובר בתוספת של לפחות ק"מ מרחק. רפיוג פאנס הוא רפיוג פרטי המשמש נקודת מפגש לרוכבי אופניים. מי שמחפש אווירה קצת יותר רגועה, יכול לקפוץ לרפיוג לה-וארלה הסמוך (כ 10 דקות הליכה) שהוא רפיוג פרטי מצוין המשרה אווירה משפחתית (דורש פיקדון על הזמנת מקום מראש). בשנת 2014 נפתחה קצת לפני רפיוג פאנס עוד בקתת אירוח קטנה (6 מקומות בלבד) בשם Ücia dles Muntagnoles. זאת תוספת מבורכת היות ועמק פאנס הוא בעייתי מבחינת זמינות הלינות ושני הרפיוגי כמעט תמיד מלאים ומוזמנים כמה חודשים מראש.

**קטע מספר 3 – מרפיוג Lavarella/Fanes עד רפיוג** **Scotoni (5 שעות הליכה)**

מרפיוג פאנס (מי שישן בלה-וארלה **לא צריך לחזור לפאנס** כי יש דרך קיצור שחוברת לשביל) ממשיכים לטפס לכיוון צלב גדול שבנוי בראש ההר. העליה היא תלולה אך קצרה ובסופה יש קטע הליכה שטוח המוביל לאגם Limo הקטן. השביל בקטע זה מסומן כשביל 10-11. ממשיכים ללכת על דרך הכורכר (אפשר לקחת את הקיצורים שעושה השביל) ונצמדים כל הזמן ימינה עד שמגיעים לחוות סוסים. בנקודה זו פונה שביל 11 ימינה ושביל 10 שמאלה – שניהם דרכי כורכר רחבות. אנחנו שוברים ימינה עם שביל 11 וחוצים אחו רחב ומעט בוצי, שלרוב עמוס בסוסים ופרות. חלק זה של השביל הוא החלק הקל ביותר של קטע 3 אך הוא מסתיים מהר בספסל עץ ושלט המציין פניה שמאלה לשביל 20b המוביל לרפיוג לאגזוי (Lagazuoi) בזמן ששביל 11/20 ממשיך ישר ומוביל באיגוף לרפיוג סקוטוני (Scotoni). שביל b20 רגיש מאוד לפגעי הטבע ובשנים 2012-2014 הוא נהרס בחלקו ונסגר לתנועה. לקראת עונת 2015 נעשו בו עבודות תחזוקה מרשימות, שכנראה ימנעו את סגירתו בשנים הבאות. בכל אופן, אם מגיעים בתחילת העונה ומוצאים על השלט הודעה שמעידה על כך שהשביל סגור לגמרי או מסוכן למעבר בגלל עומסי שלג. במקרה כזה יש להגיע לסקוטוני באיגוף הארוך בהליכה שהיא אמנם נוחה יחסית לשביל b20 , אך מאריכה את הדרך ביותר משעה. המסלול המאגף מחמיץ תצפיות יפות ואת אגם לאגזוי, אך יש לו יופי פסטורלי משלו. גם אם שביל b20 פתוח אני ממליץ למי שבשלב זה עדיין לא מרגיש כשיר לטיפוס קשה, שיבחר באיגוף וימשיך בהליכה קלילה בעמק הרחב על שביל 11/20 עד שיגיע לפאס Col De Locia בו מתחילה ירידה ארוכה לכיוון דרך כורכר שלא נראית מנקודת התצפית. קצת אחרי המפגש עם דרך הכורכר נמצאת מסעדת Capanna Alpina המצוינת שהיא הפסקת חובה לפני שפונים בהתאם לשילוט לרפיוג סקוטוני, ומתחילים לטפס על דרך ג'יפים בעליה ארוכה עד לרפיוג סקוטוני. חלקה האחרון של העליה (כ 2 ק"מ אחרונים) הופך מפותל, תלול ומעייף למדי.

למרות אופציית האיגוף הנוחה, הדרך המאוד מומלצת והקצרה להגיע לסקוטוני (למי שנמצא בכושר ולא מרגיש עייפות) היא הדרך היפה של שביל 20b בתוואי הראשי של AV1. לכן מספסל העץ בצומת השבילים 11/20 עם 20b פונים שמאלה ומתחילים בטיפוס תלול לפאס Forc del Lago שמזוהה מרחוק בצורת V. כשמגיעים לפאס לא רואים עדיין את אגם לאגזוי היפה למטה אבל אחרי ירידה של מספר מטרים הוא נחשף במלא הדרו. הירידה לאגם מהפאס היא קצרה, תלולה ומתפתלת. בסוף עונת 2014 שיפרו משמעותית את שביל הירידה, שנחשב עד אז לבעייתי במיוחד ומועד לסחף ומפולות. שווה לעשות עצירה באגם לאגזוי הצלול ואף לטבול במימיו (קר ומרענן). קצת מעל לאגם יש שלט המפנה ימינה בירידה יפהפייה של כרבע שעה לרפיוג סקוטוני. שביל הירידה לרפיוג מתפתל לצד נחל ובו מספר מפלים שחלקם מוסווה. הירידה תלולה בחלקה הראשון אך מתמתנת ככל שיורדים לעמק.

סקוטוני הוא רפיוג פרטי מפנק בעל מיקום נפלא בעמק האלפיני. ברחבת הדשא הגדולה בחזיתו אפשר להשתזף ולהירגע. מי שמגיע לרפיוג בשעות הצהריים יכול אפילו להנות מארוחת בשרים על הגריל. המינוס היחיד של הרפיוג קשור בבעלת הבית האוסטרית הקשוחה שמנהלת אותו ביד רמה. לא צריך לצפות ממנה לנחמדות או לחיוך ומומלץ שלא להרגיז אותה בבקשות מיותרות. זה לא קשור לאנטישמיות אלא רק לאופי שלה. שימו לב גם שסקוטוני הוא רפיוג קטן שלרוב מתמלא לחלוטין בשישי-שבת. לכן בסופ"ש חובה לשריין בו מקום מראש! הרבה מטיילים נתקעו כאן בעבר והיו צריכים להוציא כסף על הקפצות או להמשיך הלאה ברגל. אין סיכוי שהמנהלת האוסטרית המרושעת תרשה לכם לישון ברחבה של הרפיוג או במסדרונות. אם הרפיוג מלא ולא הזמנתם מקום אתם תהיו חייבים לעזוב.

**קטע מספר 4 – מרפיוג Scotoni עד רפיוג Angelo Dibona (5 שעות הליכה)**

מרפיוג סקוטוני יש שתי אופציות לטפס לרפיוג לאגזוי – שביל 20 ושביל 20a. מי שהגיע אתמול באיגוף על שביל 20, מומלץ לו להמשיך ללאגזוי על שביל 20 ולבקר בדרך באגם לאגזוי. מי שירד אתמול לסקוטוני דרך אגם לאגזוי, עדיף לו לבחור בשביל 20a מאשר לטפס בחזרה לאגם באותה הדרך, יפה ככל שתהיה.
שביל 20a מטפס ל Forc de Salares ושם פונה שמאלה ללאגזוי וחובר, בסופו של דבר, לשביל 20 הראשי.

שביל 20 מטפס מסקוטוני לאגם לאגזוי ומשם ממשיך ישר בטיפוס לכיוון תחנת רכבל שצמודה לרפיוג לאגזוי.

בחלק האחרון של הטיפוס, עוברים בקו הביצורים של הכוחות האוסטריים במלחמת העולם ה I.

ללא תלות בדרך בה מטפסים לרפיוג לאגזוי, זאת תהיה עליה ארוכה וקשה. מהקשות שפוגשים במסלול. עד לאמצע יולי גם צפויים לפגוש הרבה שלג בעליה הזאת, מה שהופך אותה לעוד יותר קשה ומפרכת **אך קסומה כמו באגדות**.

לדעת רבים וגם לדעתי, זאת אחת מהעליות הכי מרשימות באירופה. גם נוף, גם היסטוריה, גם מאמץ וגם סיום אדיר.

רפיוג לאגזוי הוא אחד הרפיוגי מהמפורסמים בדולומיטים ונקודת עצירה שאסור להחמיץ. איזה מיקום נהדר!
מהמרפסת הרחבה של הרפיוג נפרש (ביום בהיר) נוף פנורמי עוצר נשימה של 360 מעלות. הרפיוג עצמו עמוס מאוד במהלך היום (כנראה העמוס ביותר בדולומיטים) בגלל הרכבל שעולה אליו ישירות ובגלל התצפית המיוחדת שהוא מציע. למי שמתכנן לישון ברפיוג, שווה לדעת שהעומס הולך ודועך משמעותית אחר הצהריים, עד שלקראת ערב נותרים ברפיוג רק אלה שמתכננים לישון בו. זה השלב בו מתגלה הנחמדות**\*** של בעלי המקום, שלא יכלו להעניק עד אז תשומת לב אישית למטיילים בגלל לחץ המבקרים בבוקר ובצהרים (**\***לקראת סוף העונה הצוות מאבד סבלנות).

המשך הדרך מלאגזוי פתוח לשלוש אלטרנטיבות. מי שרוצה לעשות לעצמו קצת חיים קלים, יכול לרדת ברכבל מרפיוג לאגזוי לפאסו פלצרגו, ללכת קצת בשביל סמוך לכביש דרך רפיוג קול גלינה (Col Galina) עד רפיוג
בי-דה-דונס (Bai de Dones) ולעלות ממנו ברכבל לרפיוג סקויאטולי ((Scoiattoli.
המהלך הזה מוביל ל"חיסכון" משמעותי של כ 4 שעות הליכה יחסית לתוואי הראשי של AV1.

מי שרוצה לקצר באופן הנ"ל אך להוסיף אתגר היסטורי מלהיב, יכול לוותר על הירידה ברכבל מלאגזוי ולרדת במקום זאת לפאסו פלצרגו דרך הגלריה של לאגזוי (Galleria Lagazuoi). מדובר במסלול קצר ומהפנט שעובר בסדרת מנהרות שנחצבו בהר לשימוש החיילים בזמן מלחמת העולם ה I. במזג אוויר גשום, לא מומלץ לנסות לרדת את הגלריה, משום שהמסלול הופך חלקלק ומאוד לא נוח. חשוב להצטייד בפנס ראש היות וחלק ממנהרות ארוכות וחשוכות למדי. זה לא מסלול מומלץ לסובלים מקלסטרופוביה אבל חוויה להרפתקנים.

השביל הראשי של AV1 יורד מרפיוג לאגזוי וממשיך לאורך הרכס לפי סימון שביל מספר 401-402. אחרי כשעת הליכה מגיעים לפיצול עם שביל 404 שפונה שמאלה ויורד בואדי רחב. שביל 404 מיועד למי שמתכוון לטפס בויה פראטה Menighel המפורסמת והמאוד קלה. מי שיעשה את הויה פראטה הנ"ל מצפה לו אחריה עליה מפרכת לרפיוג Giussani שנמצא בפאס ומשמש את כל מטפסי הצוקים והפראטות באזור. מרפיוג גיאוסני יורדים על שביל 403 כל הדרך עד לריפיוג דיבונה. בסך הכול אני מאוד ממליץ על הוריאנט הזה אבל הוא דורש ציוד אבטחה לויה פראטה.

מי שמוותר על האתגר של פראטה מניגל (רוב המטיילים), מתעלם מהפניה לשביל 404 וממשיך על שביל 402.
אחרי כמה מאות מטרים הוא מגיע לפיצול נוסף עם שביל 404 (הפעם זה 404 שהולך מזרחה). שביל 404 מוביל בדרך גבוהה ויפה והוא גם המסלול הרשמי. השביל הזה רגיש למפולות סלעים וחסימות שלג. אם זה המצב אז צריך לממשיך עוד כחצי ק"מ על שביל 402 עד לפיצול עם שביל 412, שמוביל, בהליכה נוחה ומיוערת חלקית, לרפיוג הציבורי דיבונה Dibona שיושב בצמוד למגרש חניה גדול.

רפיוג Angelo Dibona הוא רפיוג ציבורי שנותן הרגשה של רפיוג פרטי. זה הרפיוג הציבורי **הטוב ביותר במסלול**.

המים החמים זורמים בשפע, המיטות טובות וארוחות הערב מעולות. חבל רק שארוחת הבוקר שלהם עלובה במיוחד.

רפיוג דיבונה מחובר בדרך כורכר טובה לכביש המוביל לעיר קורטינה. מי שרוצה לשדרג את איכות הלינה שלו יכול לתפוס טרמפ לקורטינה עם אחד הרכבים הרבים שיוצאים ממגרש החניה של הרפיוג. בקורטינה יש שפע של מלונות בכל הרמות וגם שפע של מסעדות מעולות. בבוקר ניתן לחזור למסלול באוטובוסים שיוצאים מהעיר לפאסו פאלצרגו.

**קטע מספר 5 – מרפיוג A. Dibona עד רפיוג Averau (4 שעות הליכה)**

קטע מספר 5 הוא קטע קצר יחסית אבל מעייף באופן מפתיע. חלק גדול מהעייפות הוא תוצר של הצטברות עומסים מהימים הקודמים. באופן אובייקטיבי הקטע הזה לא קשה במיוחד (350מ' ירידה ו 700מ' עליה) אבל רבים מדווחים בו על תחושת עייפות כבדה. לכן לא צריך להתפלא אם הליכה בקטע זה מתנהלת בעצלתיים.

מדיבונה השביל יורד כ 40 דקות לכביש 48 דרך היער בקטע שעלול להיות **מאוד בוצי וחלקלק** אחרי הגשם.
שימו לב שאם ירד בלילה גשם משמעותי או שיורד גשם חזק בתחילת ההליכה, עדיף לרדת לכביש על דרך הכורכר הרחבה שמובילה מהכביש לרפיוג דיבונה ומספרה 403. דרך הכורכר אמנם מוסיפה להליכה כ 2 ק"מ אבל קל יחסית לתפוס טרמפ מהרפיוג לכביש ולחסוך בכך הרבה בוץ, החלקות ועגמת נפש.

מי שמעוניין לפרוש מהשביל בנקודה זו יכול לתפוס טרמפ לעיר קורטינה שנמצאת במרחק 10 ק"מ ומשם לקחת אוטובוס לעיר קללזו Calalzo (36 ק"מ) ורכבת לונציה ולורונה.

עם חציית הכביש, השביל ממשיך כמה מאות מטרים ישר ושמאלה על דרך אספלט שעולה לרפיוג צינקווה טורי ואז עוזב את הכביש ומתחיל לטפס בתלילות עם סימון שביל 440. גם כאן רוב הטיפוס הוא ביער ורק לקראת הסוף מתחילים לראות את חמשת שיני הסלע הגדולות (צינקווה טורי). רפיוג צינקווה טורי הקטן צמוד לסלע אדיר עליו יש פעילות קבועה של מטפסי צוקים. מרפיוג טורי השביל מטפס בצמוד לצוקים ומוביל במרחק קצר לרפיוג Scoiattoli אליו עולה הרכבל מהכביש. סקויאטולי הוא אחד הרפיוגים הפרטיים המפותחים והיפים לאורך המסלול. יש בו גם חדרים פרטיים ומטבח מצויין. בכלל, כל האזור הזה הוא אתר סקי אחד גדול ולכן הרפיוגי כאן מפותחים ומפנקים. קחו לעצמכם הפסקה הגונה במרפסת שצופה על הטורי.

לפני שממשיכים בהליכה מסקויאטולי, שווה לשקול ביקור קצר בתעלות קו ההגנה האיטלקי. התעלות שוחזרו ומשמשות היום כמוזיאון מלחמה. די בסיבוב של חצי שעה בחלק מהתעלות. את התרמילים תשאירו בסקויאטולי.

מרפיוג סקויאטולי השביל ממשיך לטפס, בשיפוע קל עד בינוני, כחצי שעה עד לרפיוג אבראו (Averau).

**אבראו הוא רפיוג מעולה עם מטבח ברמה עולמית** (לדעתי רמה של כוכב במישלן). יש בו דורמיטורי מצוין וחדרים זוגיים מעולים. הוא לא זול, אבל שווה כל יורו. גם המיקום שלו מעולה ומהמרפסת הרחבה יש תצפית פנורמית למערב. החיסרון היחיד, שעלול להרתיע קצת את מחפשי השלווה, הוא הרכבל שמגיע אליו ישירות מהכביש. זה הופך אותו לרפיוג מאוד עמוס במהלך היום, אם כי לא עמוס ברמה של רפיוג לאגזוי. הבעיה השנייה שיוצר הרכבל היא בעיה של ביקוש גבוה ללינה ופעילות רבה של אירועים כמו חתונות וכו'. לכן זה רפיוג שחייבים להזמין אותו מראש ורצוי הרבה זמן מראש. בסופ"ש בשיא באוגוסט, הביקוש גבוה במיוחד.

מי שבוחר לישון באבראו (מי שלא בוחר מפסיד!) יכול להשאיר ברפיוג את הציוד ולקפוץ לביקור מרהיב בפסגת הר אבראו דרך ויה פראטה אבראו הסמוכה לרפיוג שהיא קלילה ולא מצריכה ציוד אבטחה (כשעה וחצי הלוך וחזור).
**הערה**: לבעלי לב חלש ו/או פחד גבהים, מומלץ בכל זאת להצטייד בחבל אבטחה ולו רק להרגעת הפחדים.

**קטע מספר 6 – מרפיוג Averau עד רפיוג Staulanza (6 שעות הליכה)**

מאבראו השביל מטפס בתלילות כ 20 דקות עד לרפיוג נובלאו (Nuvolau) הממוקם בראש צוק מבודד. נובלאו מפורסם בעיקר בזכות המיקום המבודד שלו על הצוק (הוא נבנה בעזרת מסוקים) אבל הוא רפיוג ציבורי ספרטני בלי מקלחות. מי שהתנאים הקשוחים לא מרתיעים אותו, יגלה רפיוג עם אווירה קסומה, מפעילים מאירי פנים וכמובן נוף שלא מהעולם הזה. נובלאו הוא הרפיוג שהכי מתאים לנפשות הרפתקניות.

אל תוותרו על הפסקת קפה עם הבלינצס המפורסם שמכינים במקום.

מנובלאו השביל יורד בתלילות בקטע שמסומן כויה פראטה אבל הוא לא באמת כזה ובודאי שלא דורש שום ציוד מיוחד. יש שתי נקודות מעט תלולות כשבראשונה יש סולם קצר וקצת כבלים לעזרה ובשניה רק כבלים לתמיכה. הקטע הזה, שנמשך כשעה, עלול להיות בעייתי במזג אויר סוער וגשום. במצב כזה יש אפשרות לרדת לרפיוג אבראו ומשם לרדת ברכבל לרפיוג Fedare או ברגל על מסלול הסקי הרחב מתחת לרכבל לפסו גיאו.

יש גם אפשרות לעשות איגוף גדול דרך רפיוג Croda da Lago אבל זאת אפשרות לא מוצלחת במיוחד.

אחרי כשעה וחצי ירידה, מגיע השביל לרפיוג פאסו גיאו שיושב על הכביש ומשמש נקודת מפגש לאופנוענים.

רפיוג פאסו גיאו הוא מלון לכל דבר. אין בו דורמטורי ואף לא אפשרות ללינה בחצי פנסיון. זה מלון מפנק עם מסעדה טובה. מנקודה זו ניתן לתפוס טרמפ או מונית לקורטינה, למי שחפץ לנטוש את המסלול בשלב זה.

כשמביטים מהרפיוג דרומה מעבר לכביש רואים שביל ברור שפונה מעט ימינה. זה לא שביל ההמשך, היות ושביל ההמשך נמצא כמה עשרות מטרים שמאלה אחרי חציית הכביש וסימונו 436. את חצי הק"מ הבא עולים מהכביש במתינות רבה לנקודת גובה ממנה נפרש לשמאל ואדי רחב, מוריק ועמוס עדרי בקר. השביל גולש לצד הואדי כחצי ק"מ עד צומת T משולט בו השביל השמאלי יורד לכביש ולקורטינה, בעוד אנחנו פונים ימינה ומתחילים לטפס בתלילות חריפה לפאס – קטע שעלול להיות בוצי מאוד אחרי הגשם. מהפאס השביל ממשיך ישר במגמת ירידה קלה לכיוון סלעים גדולים. שמאלה מהפאס מטפס שביל שיורד בהמשך לכביש המוביל לקורטינה. שעת ההליכה הבאה היא נוחה מאוד ובמגמת ירידה. משני צדי השביל נפרסים כרי מרעה נרחבים ותצפיות יפות. בקטע זה יש אינסוף נקודות מושלמות לעצור ולשאוף יופי פסטורלי לריאות. ויש גם נקודה ארכיאולוגית מעניינת עם שרידים פרהיסטוריים (שלט מפנה ימינה מהשביל). בסופו של דבר מתחילים לטפס שוב בנוחות ולזמן קצר עד שמגיעים לפיצול שמאלה עם שביל 434 שהוא הוריאנט שמגיע מרפיוג Croda da Lago. לפני צומת זו יש פיצולי שבילים עם 435 שמאלה ואח"כ 466 ימינה אך מה שחשוב זה פשוט לא לעזוב את השביל שלנו שמספרו 436. אגב בדרך יש מיעוט מפתיע של שילוט הכוונה לרפיוג **סיטה די פיומה**. כמעט כל השילוט מפנה לנקודות אחרות. בסופו של דבר, אחרי הליכה קלילה מגיעים ל Malga Prendera ושם בצומת המשולט עוזבים את שביל 436 ועולים לזמן קצר על שביל 458 שהופך לדרך גיפים רחבה 467. מכאן ועד רפיוג סיטה די פיומה יש קצת פחות משעה הליכה או אפילו רק 40 דקות בהליכה מזורזת. הרפיוג עצמו ציבורי ומאוד בסיסי וגם היחס למטיילים לא משהו. הוא לגמרי לא מומלץ לשינה ונחשב לגרוע ביותר במסלול. עם זאת, עושים שם סדנאות יוגה, כך שמי שזה מדבר אליו יכול להישאר שם.

המעוניינים לראות את המשך השביל, יכולים להביט לשעה 10, כשגבם לפתח הכניסה לרפיוג, ולראות את הר Pelmo האדיר שאותו חוצה השביל. מי שמעוניין לעשות את הקטע הזה, צריך להקפיד לעשות אותו במזג אוויר טוב!

המסלול שלנו מוותר על החציה הקשה של הר פלמו וממשיך בשעת הליכה מיוערת קלה על שביל 472 עד

לרפיוג סטאולנצה (Staulanza) היפה שנמצא על הכביש בפאסו-סטאולנצה. מי שלא מוצא מקום פנוי ברפיוג יכול לנסות מזלו באחד משני הרפיוגי שנמצאים בפאסו-פאלאפאוורה (Pala Favera). על מנת להגיע לשם הוא צריך להמשיך בהליכה ביער על שביל 472 בטיפוס בינוני עד לשלט עץ קטן המצביע על קיצור דרך ל Pala Favera (מסומן במפה בקו מקווקו שחור). משם זה הכל ירידה שחלקה תלולה עד לכביש ולרפיוג. במפות החדשות של 2011 הוסר הסימון המקווקו השחור וב 2014 כנראה שהוסר גם שלט העץ הקטן. זה אומר שאי אפשר יותר לבצע את קיצור הדרך ויש להמשיך בשביל 472 עד שהוא חותך את שביל 474 ולפנות עליו ימינה לכיוון פאסו-פאלאפאוורה.
בפאלאפאוורה יש כאמור שני רפיוגי שאחד מהם (מונטה פלמו) הוא מוטל מסעדה ששייך לקומפלקס קמפינג. אין לי מילים חמות מדי לא על המוטל ולא על המסעדה. אוכל סביר וחדרים גרועים. הרפיוג היותר גדול צומח באמצע ג'ונגל של אספלט ולכן נראה קצת מנוכר. זה בסך הכל רפיוג פרטי טוב אבל אל תתפלאו למצוא אותו נעול משום שבעלי המקום לא מצפים להרבה מבקרים בעונת הקיץ. הרפיוג משרת את אתר הסקי הצמוד ומתפקד בשיאו בעיקר בחורף. לכן מומלץ להודיע מראש שמגיעים ולתאם את שעת ההגעה. הרפיוג פתוח כל עונת הקיץ אך הבעלים נועלים אותו כנגד גנבים (רפיוג סטאולנצה קולט כמעט את כל תעבורת המטיילים במהלך העונה על חשבונם).

רפיוג סטאולנצה הוא רפיוג פרטי יפה אבל הכי יקר במסלול. זה למעשה מלון דרכים ברמה של 3 כוכבים עם חדרים פרטיים יקרים וגם דורמיטורי זול יחסית. הרפיוג הזה זכה להמון ביקורת בשלוש השנים האחרונות. הביקורת היתה גם על היחס, גם על המחירים וגם על כך שהם לא מרשים למטיילים לעשות כביסה. זה הרפיוג הפרטי היחיד שיושב על כביש ולמרות זאת גובה כסף על מקלחת חמה וטוען שהמים בברזים לא ראויים לשתיה. פשוט ניהול של קמצנים.

עם זאת, צריך לזכור שמכאן והלאה, רוב הרפיוגי יהיו ציבוריים והרבה פחות מפנקים מאלה שפגשנו עד כה. זאת סיבה מספיק טובה לשלוף את הארנק ולמצות את התנאים הטובים יחסית של סטאולנצה. פנקו עצמכם בחדר פרטי.

**קטע מספר 7 – מרפיוג Staulanza**  **עד רפיוג Capanna Trieste (19 ק"מ 7 שעות)**

מרפיוג סטאולנצה פונים שמאלה וממשיכים על הכביש קילומטר עד לעיקול חריף שם יורדים מהציר הראשי לכביש צדדי המסומן כ 568. מכאן זאת הליכה סופר קלה עד לפיצול בו לוקחים את שביל 561 ומתחילים לטפס אתו עד למסעדה ושוקת שממוקמים במפגש עם השביל שעולה מפאלאפאוורה.
מהמסעדה והשוקת, השביל מתחיל לטפס על דרך רחבה בפיתולים נוחים שהולכים ונעשים יותר ויותר תלולים עד לרכבל אספקה של רפיוג קולדאי. מכאן לרפיוג זה עניין של דקות. מרפיוג קולדאי היפה אך הלא מומלץ לשינה, השביל מטפס קצרות לפאס שממנו נגלה אגם קולדאי הקטן. השביל מקיף את אגם קולדאי מימין ומטפס קלות לפאס שממנו רואים את רפיוג טיסי על ההר מצד ימין והרחק למטה את אגם Alleghe הגדול.

קטע ההליכה מכאן ועד הטיפוס לטיסי הוא קצת בעייתי. ההליכה לאורך הרכס חוצה קטעים מושלגים ואף קרחון קטן. זה קטע שמועד לרוחות חזקות וקרות וקטעים מהשביל עלולים להיסחף בתקופת הפשרת השלגים אז צריך לשם לב. עוד נקודה בעייתית היא הסימונים האדומים שמכוונים לרפיוג טיסי. גם מי שלא מעוניין לטפס לרפיוג, **צריך ללכת לפי הסימונים המכוונים לטיסי** וכשהוא יוצא מאזור הבולדרים ומתחיל לטפס לרפיוג, הוא ימצא את המשך הדרך לרפיוג **Vazzoler**. יש נקודה חשובה שכדאי לדעת. רפיוג טיסי נמצא על ראש הר בתצפית נפלאה ולמרות שהוא בסיסי מאוד בתנאים, הוא נחשב **לרפיוג מאוד מומלץ** שנותן הרגשה ביתית. שווה לשקול לישון בו ולהסתפק ביום הליכה קצר על חשבון יום די ארוך למחרת (אך לא יותר מדי קשה). נא לא להחמיץ עליה לתצפית מצלב המתכת!!

ההליכה מרפיוג טיסי לרפיוג ואזולר היא הליכה קלה במגמת ירידה כללית. זה קטע עם המון שטחי מרעה ותצפיות יפות שמאלה על רכס ה Civetta. כאשר חוצים אחרי כשעה וחצי את דרך הכורכר הרחבה, השביל ממשיך בירידה נוחה עד לרפיוג ואזולר היפה עם מדשאה נאה עמוסת שולחנות עץ. ואזולר הוא אחד הרפיוגים הציבוריים הציוריים במסלול. בחלקו האחורי מוצאים שוקת מים זורמים וקרים להתרעננות ושתיה ומי שחובב בוטניקה יכול להשקיע מעט זמן בסיור בגן האלפיני שנמצא מחוץ לגדר הרפיוג. נורא חבל שאין תוכו של רפיוג ואזולר כחיצוניותו. תנאי הלינה מאוד בסיסיים והמיטות אינן נוחות. רוב המטיילים הישראלים דרגו אותו כרפיוג הציבורי השני הכי גרוע במסלול! (סיטה דה פיומה יותר גרוע) מי שאינו חושש מתנאי מגורים בסיסיים ומסתפק באווירה טובה ומטבח מניח את הדעת, יכול להעביר בו ערב נעים בחברותא, באווירה הרבה פחות מכופתרת ממה שיש ברפיוגי פרטיים כמו סטאולנצה.

אבל, ואבל גדול! מי שמעוניין באופציית לינה הרבה יותר טובה, מומלץ לו לנוח קצת, לשתות מים ולהמשיך על דרך הכורכר הנוחה בירידה של שעה עד שעה וחצי לרפיוג הפרטי המעולה Capanna Trieste. מדובר ברפיוג קטן עם 25 מיטות. הוא פתוח ממרץ עד תחילת נובמבר ומאוד מומלץ להזמין בו מקום מראש. מבחינת ההליכה למחרת, זה ידרוש בסך הכול טיפוס קל חזרה של חצי שעה על דרך הכורכר. גם אם אין ברפיוג מקום פנוי, עדיין אפשר להזמין אליו מונית ולנסוע בנסיעה קצרה (כ 30 אירו) לעיר אגורדו (Agordo) דרך העיירה Listolade. באגורדו יש מספר מלונות וכל סוגי המסעדות, כך שזה אולי מצדיק את ההשקעה הכספית למי שמעדיף תנאים טובים במיוחד.

**קטע מס' 8 – מרפיוג Capanna Trieste עד Passo Duran (11 ק"מ 5 שעות הליכה)**

מקפנה טריסטה צריך לחזור כחצי שעה על דרך הכורכר הרחבה בירידה עד לעיקול משולט עם הפניה לשביל 554 המוביל לרפיוג קארסטיאטו (Carestiato). הקפידו לזהות את העיקול בזמן שאתם יורדים לרפיוג קפנה טריסטה מרפיוג ואזולר (סוף קטע 7). ההליכה על שביל 554 מתחילה נוח במגמת עליה קלה אך אחרי כחצי שעה היא תופסת תלילות חזקה בטיפוס מיוער ודי מתיש לפאס Palanzin. מהפאס השביל מגיח מהיער לקטע של דרדרת בולדרים אותה חוצים כמה נחלים. בשלב זה כבר אפשר לראות ישר קדימה את הפאס הבא Col D'Ors שבו השביל שובר חזק שמאלה. הטיפוס לפאס אינו קשה אבל הקטע שאחריו הוא מעצבן ברמות עם המון שורשים חלקים וצמחיה די סבוכה. זה אחד הקטעים הפחות מתוחזקים של השביל. אחרי הליכה של כשעה מגיעים לשלט המפנה לכמה כיוונים שהבולט בהם הוא Casera del Camp – בקתת עץ נאה שמימינה מעין אורווה מוארכת והיא נמצאת במרחק הליכה קצר **למטה**. כל האזור הוא שטח מרעה אחד גדול וירוק. זה מקום נהדר למנוחה ואין מי שלא עוצר שם. ההמשך מכאן הוא פרובלמטי (במיוחד בערפל) כי אין סימונים ברורים להמשך הנכון או מספרי שבילים על השלט. שימו לב **שלא להמשיך ישר** בעליה ארוכה בת שעה שעולה לפס בצורת V – זאת לא הדרך! ה AV1 פונה בשלט בחדות שמאלה ומתפתל במעלה ואדי רחב וירוק בעליה **קצרה** של 10-15 דקות עד לפאס Del Camp. הפיתולים בעליה הקצרה נראים לפעמים כמו קטעי סחיפה של גשם ופחות כמו שביל מסודר וגם אין שם כמעט סימוני שביל, אבל זאת הדרך. מיד אחרי פאס Del Camp נתקלים במבנה עץ נוצרי עם צלב ולידו ספסל. את המבנה והצלב אי אפשר היה לראות לפני שחוצים את הפס ולכן אם מהשלט למטה באחו ראיתם איזה צלב מרוחק על רכס, הרי שזה לא הצלב הנכון ובוודאי שלא הכיוון הנכון!

חזרה לפאס Del Camp ולמבנה הנוצרי... את רפיוג קארסטיאטו אפשר לראות מהפאס כמבנה לבן קטן על רכס ישר קדימה. הרפיוג נראה יותר קרוב ממה שהוא באמת וייקח עוד כשעה להגיע אליו. הס מלהזכיר את הטיפוס התלול הקצר האחרון אל הרפיוג. זה מסוג הרפיוגים שצריך להזיע ממש עד לסף הדלת.

רפיוג קארסטיאטו הוא רפיוג ציבורי נאה שמנקז שני מסלולי ויה פראטה קשים ומרתקים. הרפיוג עצמו שופץ לא מזמן והוא מאוד מודרני יחסית לרפיוגים ציבוריים. המקלחות החמות מופעלות במטבעות של 1 יורו לדקה.

מי שמעוניין לסיים כאן את המסלול (וזאת נקודת סיום פופולרית) יכול להמשיך בנוחות לפאסו דוראן או לרדת בתלילות יחסית על שביל 548 כשלוש שעות עד לעיר Agordo הקטע התלול בשביל 548 הוא 40 הדקות הראשונות ביער. אחר כך חוצים דרך כורכר (ליד נחל יפה) והדרך הופכת לכביש שיורד עד לעיר.

מאגורדו יוצאים אוטובוסים לבלונו בערך כל שעה. תחנת האוטובוסים הראשית נמצאת לא רחוק מהכנסייה שאותה רואים היטב בירידה לעיר. כרטיסים לאוטובוס רוכשים בקפה מעבר לרחוב. ליד הקפה, נמצאת חנות מטיילים טובה עם מחירים אטרקטיביים לציוד. מעבר לפינה ישנה גם פיצרייה נחמדה למי שהתגעגע לבצק.

מי שלא חושק בירידה ארוכה יעדיף כאמור להמשיך מרפיוג קארסטיאטו עד לפאסו דוראן. זאת הליכה נוחה של כ 40 דקות שרובה על דרך כורכר רחבה ופחות מק"מ ממנה בירידה על שביל נוח. הציר מסומן כ 549.

בפאסו דוראן יש שני רפיוגי טובים. האחד גדול ומפורסם – רפיוג תומא פאסו דוראן, שאליו גם השביל מגיע והשני, יותר קטן וצנוע אך קצת יותר יקר, נקרא סן סבסטיאנו. שני המקומות מומלצים, עם יתרון קל לסן סבסטיאנו הקטן בגלל יחס חם. מרפיוג תומא אפשר בקלות לארגן מונית לבלונו אחרי שתיית בירה קרה ושלל פינוקים. מי שרוצה לחסוך, יקח מונית רק עד לעיר אגורדו ומשם ימשיך באוטובוס לבלונו.

מפאסו דוראן ועד לסוף המסלול (ללא ויה פראטה מרמול) יש עוד יום וחצי של הליכה. בפעמיים בהן הלכתי במסלול, טרם הספיקותי לעשות את הקטע הזה. מהדיווחים שזורמים מכל כיוון, ברור לי שההליכה מרפיוג סומריבה (Sommariva) לרפיוג פיאן דה פונטנה (Pian de Fontana) היא אחת היפות במסלול, אך **נחשבת לקשה ביותר**.
רבים וטובים החליטו לוותר על הקטע הזה מתוך ידיעת הקושי הצפוי ותחושת סיפוק מלאה מההליכה עד פאסו דוראן.
אני לגמרי שותף למחשבות והתחושות שלהם. אף אחד לא מחלק מדליות בסוף המסלול. המחויבות היא רק להנאה!

=============================================================

את תיאור המשך הדרך מפאסו דוראן ועד לבלונו, הכין **דרור טישלר** על בסיס ההליכה שלו ביולי 2012

=============================================================

קטע מספר 9 – מ Passo Duran עד רפיוג Pian de Fontana (16 ק"מ / 8 שעות)

באופן אובייקטיבי, קטע 9 הוא הקשה ביותר במסלול וכולל 1300 מ' טיפוס ו 1500 מ' ירידות. אבל בשלב זה של ההליכה, כאשר הגוף כבר נכנס לפורמה והפסיכולוגיה של המאמץ השתפרה, זה לא מרגיש לכולם כל כך קשה.

מפאסו דוראן הולכים דרומה על הכביש (מס 347) וצועדים כ 2 ק"מ (בערך חצי שעה) עד ליציאה מסומנת בשלט של השביל שמאלה. בדרך, הכביש עושה מספר פיתולים והשביל יוצא ממנו באמצע פיתול גדול מזרחה, מייד לאחר חציית ערוץ. למי שמתעקש שלא ללכת על הכביש ישנה אפשרות של שביל לא מסומן במקביל לכביש מצידו המזרחי (השמאלי) אלא שהוא מתוחזק באופן רופף, מה שאומר הרטבות הנעליים ושולי המכנסים בעשב הלח מגשם הלילה או טל הבוקר. כ 50 מטר מיציאת השביל מן הכביש ישנו פיצול שבילים. שביל אחד עולה בתלילות לאורך הערוץ לכיוון מזרח (מספרו 524) בעוד האלטה ויה (שמספרו כאן 543) פונה דרום מערבה ועולה, בתחילה בתלילות מה, אבל מייד אחר כך במתינות יחסית, בתוך צמחיה עשירה עד לאוכף (Forc.Degarei 1620). קצת לפני האוכף פונה השביל לכיוון דרום מזרח וממשיך בכיוון זה גם אחרי האוכף. מבחינת מגמה – השביל "שומר על קו גובה" מן האוכף ולמשך השעה הבאה לערך. השמירה על קו הגובה לא קפדנית במיוחד – כלומר ירידות של כמה מטרים או עליות של כמה עשרות מטרים, יתכנו בהחלט. לאחר כעשר דקות יוצא השביל מאזור העצים ומתחיל ללכת על הדרדרת המתפוררת מן הרכס שממזרח. השביל ממשיך בלופ גדול ומשנה כיוון ממזרח-דרום-מזרח לדרום. בדרך יורדים ימינה שלושה שבילים: 594, 544 ולאחריו 542. אחרי התפצלות שביל 542 מתחיל השביל לטפס בכיוון כללי מזרחה, לכיוון כתף בין המאסיב שמשמאל כל הדרך (Castelo Di Moschesin) לבין שלוחה היורדת ממנו דרומה. השביל עובר ליד מבני אבן חרבים בגובה 1800 מ' ולידם שלטי הסבר שחוקים המתארים את הנסיונות לבנות דרך העוברת במקום, וממשיך לעלות עד הפאס בגובה 1966. עד כאן כ 3 שעות הליכה מפאסו דוראן.

השביל ממשיך מזרחה ודי שומר על קו גובה. אחרי זמן קצר הוא עובר באוכף forc. Del Moschesin 1940 וממנו מתחילה ירידה מזגזגת לכיוון העמק, יש לשים לב לקחת בהמשך את המזלג הימני מס 543 ולא את השמאלי (540) היורד צפונה לעמק הגדול. (אגב, ישנו וריאנט המקיף את המאסיב מצפון ומגיע מאותה נקודת מוצא לאותה נקודת סיום, ועולה בסופו בעמק זה). השביל ממשיך מזרחה ומגיע לאוכף הרחב הבא, בסמוך אליו ניצב רפיוג סומריבה (Sommariva al Pramperet). עד לכאן כ 4-6 שעות מפאסו דוראן (תלוי בתנאי מזג האוויר).

אחרי הפסקה ברפיוג סומריבה. יש לחזור קצת על השביל עליו הגענו (543), לכיוון מערב. בשונה מהמצוין במפה, הפיצול אותו עלינו לקחת, לשביל 514, לא קיים בקצה המישור, אלא מעט אחר כך כשמתחילים לעלות חזרה לכיוון דרום מערב. בקיצור – חוזרים על השביל שהוביל לרפיוג סומריבה ותוך כרבע שעה רואים את הפיצול שמאלה (שמו לב שמאוד קל להחמיץ את המיזוג עם השביל בזמן שהולכים בכיוון ההפוך).

מעט אחרי הפיצול ניתן להבחין בפתח של מינהרה קצרה (כמה עשרות מטרים) מצד ימין, המסתיימת במבוי סתום. בכל אופן, השביל עולה בתלילות אופיינית לכיוון האוכף, אותו ניתן לראות אחרי הליכה לא ארוכה, בכיוון דרום-דרום-מערב. מן האוכף (שנקרא משום מה לא פורצ'לה (Forcela) וגם לא קול (Col) ואפילו לא פאסו ((Passo אלא פורטלה:Portela del Pezedei 2097 ) השביל מתחיל להיות מסומן במפה בנקודות במקום בקוקווים, ובשטח אכן הוא נהיה פחות טוב, אבל אין בעיית עבירות מיוחדת או זיהוי. השביל ממשיך דרומה לאורך גדת העמק מימין ומתחת להר מאורך המיתמר משמאל. המגמה היא עדין עליה, אם כי מעט פחות תלולה מאשר לאוכף הקודם, לאורך רוב הדרך. השביל עולה, ומגיעה בכמה זיגזוגים ל Forc. De Zita Nord 2330 ואח"כ במעבר בין הסלעים ובפניה מזרחה, לאוכף Forc. De Zita Sud 2390, ממנו ישנה תצפית מרהיבה (תלוי במזג האויר) לעמק van de Zita או Citta שמדרום מזרח. מכאן השביל יורד בזיגזגים קטנים וגדולים אל העמק, חוצה דרדרת וכרי דשא, בתלילות משתנה עד שהוא מגיע אחרי כחצי שעה עד שעה מן האוכף (מצב הברכיים וחלקלקות השביל ישפיעו על הזמן...), אל רפיוג פיאן דה פונטנה 1632, אותו ניתן לראות כמעט מתחילת הירידה. שימו לב שזאת הירידה התלולה והקשה ביותר במסלול. **במזג אוויר גשום היא עלולה להיות מסוכנת** ולכן מאוד מומלץ לעצור בסומריבה כשיורד גשם.
ברפיוג פיאן דה פונטנה ישנה מרפסת נוף נפלאה לכיוון דרום שמאפשרת להתרשם ולצבור חששות וציפיות מהיום הבא – העלייה ל"מרמול", וכמובן, בהתאם לשם המקום, יש במקום מעיין מים זכים.

סה"כ לוקחת ההליכה מרפיוג סומריבה כ 3-4 (+/- חצי שעה) ובסך הכל כ 7-10 שעות מפאסו דוראן. ההבדלים הגדולים בהערכת הזמן נובעים מכך שזה קטע קשה והקצב מאוד תלוי בתנאי מזג האוויר ובמצב השביל.

קטע 10 – מרפיוג Pian de Fontana ל**תחנת** **האוטובוס לעיר בלונו** (4 שעות הליכה)

קטע 10 – מרפיוג Pian de Fontana לרפיוג 7-Alpini דרך פראטה מרמול (16 ק"מ)

הדרך (514) מתחילה בירידה קלה, מעבר באוכפון ב 1592מ' ומייד אחריו בירידה "מעוררת" לעמק מדרום ש"זורם" בחדות לכיוון מזרח עד לכביש ולנהר. השביל ברור אך חלקלק למידי על רקב עלי העצים הנבולים והרטובים מטל או גשם. מעט אחרי חציית הנחל ישנו פיצול של שביל 520 שמאלה (מזרחה) המאפשר מילוט ראשון למי שמוותר על העליה למרמול. הנאמנים לאלטה ויה 1 יעלו בעליה תלולה ל forcella la vareta בגובה 1704מ'. באוכף ישנו פיצול עם שביל 536 מערבה, היכול לשמש למי שרוצה לרדת לרפיוג Bianchet בדרך פחות מטוילת. אחרי הפורצ'לה ממשיך האלטה ויה על 514 עוד איזה ק"מ ומשהו בירידה אלכסונית לכיוון דרום מזרח, עד לפיצול שם בוחרים רוב המטיילים לרדת בשביל 518 לכיוון רפיוג Bianchet ומשם בירידה עד לכביש 203 ולתחנת האוטובוס לבלונו. הירידה מ Bianchet היא בחלקה הגדול על דרך כורכר אך קטעים ממנה גם הולכים בתוך יער שבו פריחת רקפות בתחילת ספטמבר. לקראת הסוף יורדים מדרך הכורכר ונעים לעבר הכביש כק"מ וחצי בשביל שחלקו האחרון תלול מאוד. הסיום עובר על גשר קטן ויפה מעל נחל. תבדקו בביאנצ'ט את לו"ז האוטובוס.

**כאן מסתיים מסלול AV1 עבור מי שאין לו ציוד ויה-פראטה (בערך 95% מהמטיילים במסלול)**

שביל 518 נראה יותר כהמשכה של הדרך הראשית, מכיוון שממקום זה ה 514 נהיה צר יותר בין עצי היער, השיחים והחד-שנתיים שמתחתיו (זהירות סירפדים!). ה 514 הופך לקצת פחות מתוחזק, אבל לא בעייתי למעבר. זמן קצר אחרי הפיצול עוברים באיזו בקתת עץ בשם Casonet de Nerville בגובה 1641 שיכלה לשמש פעם מקלט במזג אויר גרוע אבל אל תבנו עליה: א. היא לפני העליה הגדולה אז עוד לא ממש עייפים. ב. היא הרוסה...

אחריה הבקתה מתחיל השביל לטפס בתלילות גוברת בכיוון דרום מזרח אל האוכף Forc. Nerville 1953. מן האוכף, אליו עולים למעשה רק לטובת תצפית, חוזרים כמה מטרים חזרה לשביל וממשיכים בכיוון דרום בעליה שאמנם אינה תלולה יותר מבחינה טופוגרפית, אבל השביל פחות נוח ומחייב יותר מאמץ (פחות זיגזוגים ויותר עליה דוך...). הסימון במפה, בהתאם, עובר להיות מנוקד.

לאחר עליה מאומצת וקצת דילוגים על הסלעים, השביל תופס כיוון לואדי שעולה ישר למעלה ולבסוף מגיעים לאוכף הנכסף: Forc. Del Marmol 2262 שעתיים עד שלוש מתחילת הדרך.

מן האוכף "נופל" קניון מרשים לצד השני (דרום) אבל השביל פונה ימינה (דרום מערב) ומתחיל לטפס. אמנם במפה ממשיך הסימון המנוקד, אבל בפועל כבר כאן מתחילה הויה פרטה – דרך הברזל – בדמות כבלי ברזל, המחוברים אל ההר ביתדות, ומקלים על ההליכה בספקם נקודת אחיזה, הישענות, משיכה ובמקרה הצורך גם התחברות בחבל קצר וטבעת. הסימון ברור ביותר ואין מקום ללכת לאיבוד (תרתי משמע). לאחר טיפוס לא ארוך מגיעים לפיצול: ימינה לראש ההר (La Schiara 2565) ושמאלה – השביל שלנו. מכאן השביל עולה ויורד, אבל כללית במגמת ירידה, רוב הזמן מאובזר ב"פרטה" שניתן להסתפק בלהחזיק בה ביד עם כפפה טובה, לעיתים ללא כלום ולעיתים מקומות ש"שווה" להתחבר ליתר בטחון. בשום שלב (וזה נכון גם להמשך) אין צורך ב"סנפלינג" או טיפוס המחייב שימוש בטבעות או בחבלים באופן טכני – הם משמשים לבטחון ולעזר בלבד. אחרי כחצי שעה מן האוכף השביל מגיע למשטח בטון בגודל 2 על 4 מטר בערך (או אולי קצת פחות) – כאן היה פעם ה Bivacco del Marmol 2260/2280, - קונטיינר מקלט לשעת חירום, אבל הוא פורק או נשלף מהמקום ב 2011. מכאן מתחילה הפרטה ה"אמיתית" המסומנת גם במפה בצלבים שמורידה אתכם עד קרוב לרפיוג 7-Alpini. אחרי קרוב לחצי הדרך (של הפרטה) מתחברת מימין פרטה נוספת היורדת מפסגת ההר. המיוחד בפרטות אלו הוא שהן ארוכות מאוד. רוב רובו של השביל, ושל מתקני הפרטה (כבלי פלדה, יתדות, סולמות וגם פה ושם מעקות ומאחזי יד) מתוחזק מצויין ומהווה שנוי מעניין להליכה רגילה בשביל והזדמנות לצילומים מסמרי שיער לטובת אלו שנשארו בבית. סה"כ לוקח לרדת מהמקום בו היה ה"מקלט" עד לקצה הפרטה כשלוש שעות. אחרי שגומרים עם הפרטה יורדים עוד איזו חצי שעה, בשביל די תלול אך מן הסוג ה"רגיל" לכיוון דרום, חוצים ערוץ נחל ועולים קלות עד לרפיוג 7 אלפיני (רואים אותו כבר שעה קודם לפחות). הרפיוג ממוקם בצומת אסטרטגית בעיקר לחובבי פראטות שיכולים לעלות ממנו לכל מיני כיוונים ולהסתובב להם על ההר, מחוברים או לא, כאוות נפשם. סך הכל זמן הליכה מצטבר של 8-6 שעות מפונטנה.

קטע 11 – מרפיוג 7-Alpini לסיום המסלול בעיר בלונו (5 שעות הליכה)

מ 7 אלפיני יורד שביל מצויין (501) דרומה לאורך העמק והנחל Val Del Art/Ardo. השביל חוצה את הנהר ימינה ואז שוב שמאלה ואז ממשיך על הגדה השמאלית (מזרחית) בכיוון דרום מזרח, הרחק מן הערוץ עצמו ולאחר קרוב לחמישה ק"מ מהרפיוג מתחבר אליו שביל נוסף (507) מכיוון צפון מזרח.

אפשרות נוספת, למעונינים להאריך את הדרך ולהוסיף כמה תצפיות יפות, היא לצאת מ 7 אלפיני בשביל 505 לכיוון מזרח. השביל עולה, בתחילה במתינות, ועובר אוכף או למעשה כתף מסולעת ואז עולה בזיגזג לכיוון האוכף Forc. Pis Pilon 1733. בזמן העליה ניתן לצפות אחורה לעמק בו מצוי הרפיוג וכן לפסגת הצ'יארה עם הסלע הבולט שעליה (La Gusela del Vescova). במשך העליה ניתן לראות, באוכף, "פאלוס" דומה, אך קטן בהרבה. מהאוכף ניתן לבחור בשביל 511 שיורד דרומה (תצפית יפה לעבר העמק והעיר בלונו, ירידה בשביל טוב אך תלול, בצמחייה ההולכת ומתעבה, מעבר ליד בקתה יפה לא מאוישת החוסה בצל סלע ענק – Medassa 1340) או להמשיך מזרחה לשני אוכפים נוספים (Forc. Caneva & Forc. Tanzon)

ורק אז לרדת דרומה בשביל 507. אל ה 507 מתחברים גם אם יורדים ישירות מפיס-פילון ב 511.

הירידה עד לנקודת החיבור עם השביל הראשי, 501, היורד בעמק מהרפיוג 7 אלפיני, לא בעייתית אך ארוכה מאוד ותלולה למדי וגובה מחיר מברכיים רגישות...} לאחר החיבור של השבילים חוצים גשר על הנחל ומתחילים לעלות במתינות ואח"כ ללכת פחות או יותר בקו גובה עד סיומו של השביל בכפר Case Bortot 694. החלק האחרון של הדרך בנוי יפה על שביל חמורים עתיק. בסיום השביל סלע ועליו פלטת ברונזה מרשימה ועליה הסימון של השביל – מקום מצויין לסיום רשמי מתועד של השביל. מהרפיוג לסיום בכפר נדרשות כשעתיים עד שעתיים וחצי בדרך הישירה ותוספת של עוד שעה וחצי בסיבוב דרך "פיס-פילן" או שעתיים וחצי דרך "טנזון". מהכפר אין תחבורה מסודרת ולכן יש להזמין מונית מבעוד מועד או ללכת עוד כשעה על הכביש (ירידה לנהר ואז עליה דרך Gioz) עד לעיירה הבאהBolzano (השם זהה אך זו לא העיר הגדולה עם אותו שם הנמצאת כמה עשרות קילומטרים מערבה מכאן) בבולזאנו ניתן להתרשם ממגדל הכנסייה העתיק ואז להמשיך למטה ובפניה הראשית לקחת אוטובוס (קניית כרטיסים בחנות לא רחוקה) לעיר בלונו.

**הערה חשובה לסיום**

ההמלצות הכלולות בסיפור הדרך הנ"ל עשויות להשתנות מעונה לעונה בהתאם לעדכונים שזורמים מהשטח.

מי שאחראים לעדכונים הם אתם המטיילים ולא אף אחד אחר. אי לכך ובהתאם לזאת, אני מבקש מכל מי שחוזרים מהטיול **לרשום בפורום את החוויות וההמלצות שלהם** (אפשר כמובן להעלות אותן גם תוך כדי ההתקדמות).

מאחל לכולם הצלחה במסלול ומזג אוויר ידידותי.

##### לנגי אמנון